**Valsts sekretāram**

**Mihailam Papsujevičam**

**Ziņojums**

**par Tieslietu ministrijā iesniegtajiem**

**reliģisko organizāciju pārskatiem par darbību 2021. gadā**

Saskaņā ar Reliģisko organizāciju likuma 14. panta septīto daļu, reliģiskajām organizācijām katru gadu, ne vēlāk kā 1. martā Ministru kabineta noteiktajā kārtībā Tieslietu ministrijā jāiesniedz pārskats par savu darbību. Kārtību, kādā reliģiskās organizācijas iesniedz pārskatus par savu darbību, nosaka Ministru kabineta 2009. gada 18. augusta noteikumi Nr. 930 "Kārtība, kādā reliģiskās organizācijas iesniedz pārskatu par savu darbību".

**1. Reliģisko savienību (baznīcu), diecēžu un draudžu pārskatu iesniegšanas gaita**

Tieslietu ministrijai uz šā ziņojuma sagatavošanas brīdi ir iesniegti **18** reliģisko savienību (baznīcu) pārskati, aptverot **1 021** draudzes, un **133** autonomo draudžu pārskati.

Statistikas dati par reliģisko savienību (baznīcu) pārskatiem un Rīgas ebreju reliģiskās draudzes pārskatu par darbību 2021. gadā ir apkopoti pielikumā Nr. 1.

Statistikas dati par autonomo reliģisko organizāciju pārskatiem par darbību 2021. gadā ir apkopoti pielikumā Nr. 2.

Statistikas dati par reliģisko savienību Septītās dienas Adventistu Baltijas Konferenču Ūnija nav iekļauti pielikumā Nr. 1, jo, saskaņā ar šīs savienības statūtiem, tā ir Septītās dienas Adventistu vispasaules baznīcas (Septītās dienas Adventistu konfesijas) Ģenerālkonferences un Transeiropas Divīzijas sastāvdaļa, kā arī tā sastāv no Septītās dienas Adventistu Igaunijas draudžu savienības (*Seitsmenda Päeva Adventistide Koguduste Eesti Liit*), Septītās dienas Adventistu Latvijas draudžu savienības un Septītās dienas Adventistu baznīcas Lietuvā (*Septintosios Dienos Adventistų Bažnyčia*). Attiecīgi, Septītās dienas Adventistu Baltijas Konferenču Ūnijas pārskatā par darbību 2021. gadā ir ziņas par visām trim savienībām, tajā skaitā Septītās dienas Adventistu Latvijas draudžu savienību, kuras dati ir iekļauti pielikumā Nr. 1.

2022. gada 21. aprīlī stājās spēkā grozījumi Reliģisko organizāciju likumā, kas paredz, ka gadījumā, ja reliģiskā organizācija nav izpildījusi Reliģisko organizāciju likuma 14. panta septītajā daļā noteikto (iesniegusi pārskatu par savu darbību) arī pēc atkārtota Tieslietu ministrijas brīdinājuma, Tieslietu ministrijai ir pienākums par to ziņot reģistra iestādei, pamatojoties uz Reliģisko organizāciju likuma 18.1 panta pirmās daļas 3. punktu. Uz šo ziņu pamata reģistra iestāde var pieņemt lēmumu par reliģiskās organizācijas darbības izbeigšanu.

Tieslietu ministrija, apkopojot reliģisko organizāciju iesniegtos pārskatus un pamatojoties uz Reliģisko organizāciju likuma 18.1 panta pirmās daļas 3. punktu:

- 2022. gada 26. maijā nosūtīja **58** brīdinājumus reliģiskajām organizācijām, nosakot termiņu pārskatu par savu darbību iesniegšanai - 2022. gada 15. jūnijs;

- 2022. gada 22. jūnijā nosūtīja **26** atkārtotus brīdinājumus reliģiskajām organizācijām, nosakot termiņu pārskatu iesniegšanai - 2022. gada 29. jūlijs.

Uz ziņojuma gatavošanas brīdi pārskatu par darbību 2021. gadā nav iesniegušas **17** reliģiskās organizācijas. Par šo faktu Tieslietu ministrija ir paziņojusi reģistra iestādei. Pamatojoties uz Reliģisko organizāciju likuma 18.1 panta pirmās daļas 3. punktu reģistra iestādes valsts notārs 2022. gada 6. oktobrī un 2022. gada 7. oktobrī ir pieņēmis lēmumus par 17 reliģisko organizāciju darbības izbeigšanu. Saskaņā ar Reliģisko organizāciju likuma 18.1 panta otro daļu reģistra iestādes lēmums par reliģiskās organizācijas darbības izbeigšanu stājas spēkā brīdī, kad tas ir paziņots adresātam. Reģistra iestāde izdarīs ierakstu reliģisko organizāciju un to iestāžu reģistrā par reliģiskās organizācijas darbības izbeigšanu pēc tam, kad reģistra iestādes lēmums par reliģiskās organizācijas darbības izbeigšanu kļūs neapstrīdams.

**2. Reliģisko savienību (baznīcu), diecēžu un reliģisko organizāciju pārskatos sniegtās informācijas analīze[[1]](#footnote-1)**

**2.1. Reliģisko organizāciju dievnami, kulta celtnes un reliģiskās darbības veikšanas vietu skaits**

Atbilstoši pārskatos sniegtajai informācijai, reliģisko organizāciju īpašumā un valdījumā kopā ir **1 113** dievnami, kulta celtnes un reliģiskās darbības veikšanas vietas**.** Sadalījums pa konfesijām redzams pielikumā Nr. 1 un pielikumā Nr. 2.

**2.2. Reliģisko organizāciju garīgais personāls**

Reliģiskajās organizācijās kalpo **1 405** garīgā personāla pārstāvji. Reliģisko organizāciju likuma 1. panta ceturtā daļa nosaka, ka reliģisko organizāciju garīgais personāls ir arhibīskaps, bīskaps, mācītājs, diakons, rabīns un citi. Sadalījums pa konfesijām redzams pielikumā Nr. 1 un pielikumā Nr. 2.

**2.3. Ārvalstu garīdznieki, kas uzaicināti veikt reliģisko darbību Latvijā**

Saskaņā ar Reliģisko organizāciju likuma 14. panta ceturto daļu reliģiskās darbības veikšanai uz Latviju 2021. gada laikā tika uzaicināti **178** garīdznieki un misionāri no ārvalstīm, tajā skaitā no Amerikas Savienotajām valstīm, Brazīlijas, Nīderlandes, Krievijas, Lielbritānijas, Austrālijas, Vācijas, Ziemeļīrijas, Igaunijas, Polijas, Lietuvas, Izraēlas, Zviedrijas, Ukrainas un Nigērijas, kā arī attālināti no Īrijas un Vācijas. Sadalījums pa konfesijām redzams pielikumā Nr. 1 un pielikumā Nr. 2.

**2.4. Saskaņā ar Civillikuma 51. pantu noslēgto laulību skaits**

Atbilstoši Civillikuma 51. pantam, laulības ar juridiskām sekām var reģistrēt evaņģēlisko luterāņu, Romas katoļu, pareizticīgo, vecticībnieku, metodistu, baptistu, Septītās Dienas Adventistu, Mozus ticīgo (jūdaistu) konfesiju garīdznieki. Reliģiskās savienības (baznīcas) savos pārskatos norādījušas, ka 2021. gadā ir noslēgta **1 121** laulība:

|  |  |  |  |
| --- | --- | --- | --- |
| **Konfesija** | **2019. gadā** | **2020. gadā** | **2021. gadā** |
| Baptisti | 118 | 96 | 102 |
| Katoļu | 719 | 559 | 462 |
| Luterāņi | 748 | 589 | 493 |
| Metodisti | 1 | 2 | 5 |
| Pareizticīgie | 77 | 43 | 52 |
| Septītās Dienas Adventisti | 7 | 5 | 7 |
| Jūdaisti | - | 1 | - |
| **Kopā** | **1 670** | **1 295** | **1 121** |

**2.5. Reliģisko organizāciju locekļu skaits**

Saskaņā ar Ministru kabineta 2009. gada 18. augusta noteikumu Nr. 930 "Kārtība, kādā reliģiskās organizācijas iesniedz pārskatu par savu darbību" pielikumos atspoguļoto pārskata veidlapā norādāmo informāciju, reliģiskās organizācijas katru gadu sniedz informāciju par reliģiskās organizācijas locekļu skaitu. Autonomās draudzes norāda katras draudzes locekļu skaitu, savukārt reliģiskās savienības (baznīcas) tajās ietilpstošo draudžu locekļu skaita kopsummu.

Ņemot vērā, ka personu piederība reliģiskajai organizācijai nav atdalāma no pašas reliģiskās organizācijas ticības mācības, iekšējiem darbības noteikumiem un piekoptajiem rituāliem, katra reliģiskā organizācija veic draudzes locekļu uzskaiti atbilstoši tās iekšējiem noteikumiem, ņemot vērā personu uzskaites pārbaužu periodiskumu, draudzes locekļa statusa piešķiršanas un izslēgšanas no draudzes noteikumus. Līdz ar to katru gadu draudzes locekļu skaits var mainīties. Dažkārt izmaiņas ir minimālas un reliģiskās organizācijas neatspoguļo tās pārskatos, vai arī konstatētās izmaiņas ir būtiskas un pamatojas uz apstākļiem, ka konkrētajā gadā tika veikta draudzes locekļu uzskaites precizēšana reliģiskās organizācijas iekšienē.

Reliģisko organizāciju pārskatos norādīto draudžu locekļu kopējais skaits ir **1 334 315**. Sadalījums pa konfesijām redzams pielikumā Nr. 1 un pielikumā Nr. 2.

Autonomo reliģisko organizāciju pārskatos minēti **1 200** nepilngadīgie draudžu locekļi. Atšķirība skaidrojama ar metodiski atšķirīgo izpratni, ko norādīt pārskatos (ko uzskatīt par nepilngadīgu draudzes locekli), jo ir gadījumi, kad ieskaita nepilngadīgos, kas ir vienkārši līdzi nākošie draudzes locekļu bērni. Sadalījums pa konfesijām redzams pielikumā Nr. 2.

**2.6.Reliģisko organizāciju rīkotie pasākumi pašvaldību administratīvajās teritorijās un brīvības atņemšanas iestādēs**

2021. gadā, ievērojot Covid-19 pretepidemioloģiskās prasības, liela daļa no iepriekš plānotajiem publiskajiem pasākumiem tika atcelti. Tomēr reliģiskās organizācijas iespēju robežās centās uzturēt savus tradicionālos notikumus un periodiskos dievkalpojumus, kā arī svētku atzīmēšanu. Tika rīkoti arī attālināti dievkalpojumi un citi pasākumi. Reliģiskās organizācijas, ievērojot Latvijas Republikas normatīvajos aktos reglamentēto, skolās, slimnīcās, pansionātos, kā arī citās vietās rīkoja dievkalpojumus, reliģiskus svētkus, evaņģelizācijas pasākumus, lūgšanas sapulces, Bībeles stundas un svētrītus. Reliģiskās organizācijas arī sniedza palīdzību slimniekiem, trūkumcietējiem un dažādām sociāli neaizsargātajām grupām.

Reliģiskā organizācija “BALTU-SLĀVU EVAŅĢĒLISKI KRISTĪGO BAPTISTU DRAUDZE” pēc iespējām, kā norādīts pārskatā, rīkoja dievkalpojumus pansionātā “Rauda”.

Reliģiskās organizācijas “BEIT SHALOM” draudzes dievkalpojumi notika attālināti, interneta vidē.

Reliģiskā organizācija “Bhakti Marga Latvijas draudze” rīkoja *Facebook* tiešraides un pasākumus interneta platformā *Zoom*, piemēram, vadīja lekcijas, muzikālus pasākumus, kursus, jogas nodarbības, sarunas par dažādām tēmām, kopīgas mantru skandēšanas, rituālus u.c..

Reliģiskā organizācija “DAUGAVPILS EBREJU RELIĢISKĀ DRAUDZE” rīkoja lūgšanas sinagogā piektdienās un sestdienās.

Reliģiskā organizācija “LUDZAS EBREJU DRAUDZE” augustā rīkoja piemiņas dienu Ludzas geto kritušajiem.

Reliģiskā organizācija “EVAŅĢĒLISKĀ JĒZUS DRAUDZE” ik mēnesi rīkoja Evaņģelizācijas sapulces un Bībeles stundas.

Reliģiskā organizācija “EVAŅĢĒLISKO KRISTIEŠU DRAUDZE “ZILAIS KRUSTS”” katru nedēļu rīkoja lūgšanas sapulces, Bībeles studiju un dievkalpojumus.

Reliģiskā organizācija “HABAD – ĻUBAVIČ DRAUDZE” laukumā pie Latvijas Nacionālās operas un baleta ēkas, organizēja ebreju garīgās tradīcijas ievērošanas pasākumu.

Reliģiskā organizācija “DRAUDZE “JAUNATNE AR MISIJU”” ļoti intensīvi visu gadu rīkoja dažādus pasākumus. Talsu novada Ārlavas pagastā regulāri organizēja apmācības kursus un seminārus, nodarbojās ar humānās palīdzības izdalīšanu, veica kalpošanu Talsu novada krīžu centrā un dažādās baznīcās, vadīja bērnu pasākumus apmācību centrā un svētbrīžus Talsu kristīgajā skolā.

Reliģiskā organizācija “JELGAVAS EVAŅĢĒLISKĀS TICĪBAS KRISTIEŠU DRAUDZE “JAUNĀ DZĪVE”” organizēja gan pasākumus draudzē, gan arī draudzes izbraukumus, piemēram, izbraukumu ar bērniem un jauniešiem uz Ložmetējkalna skatu torni un pasākumus sievietēm.

Reliģiskā organizācija “Liepājas Krusta evaņģēliski luteriskā draudze” rīkoja svētbrīžus Valsts Sociālās aprūpes centrā “Iļģi”.

Reliģiskā organizācija Ogres Evaņģēliskās ticības kristiešu draudze “Cerība” regulāri veica humānās palīdzības sniegšanu un ēdiena gatavošanu draudzes telpās, kā arī pēc vajadzības veica humānās palīdzības sniegšanu Vangažu invalīdu un pensionāru biedrībā.

Reliģiskā organizācija “PESTĪŠANAS ARMIJA” rīkojusi trīs publiskus pasākumus, kā norādīts pārskatā – ar Covid19 ierobežojumiem, Skangaļu muižā un Rīgā. No publiski pieejamās informācijas var secināt, ka šī reliģiskā organizācija nodarbojas arī ar vispusīgas palīdzības sniegšanu trūcīgajiem, daudzbērnu ģimenēm un bezpajumtniekiem.

Reliģiskā organizācija “RIGA DRIKUNG NGADEN CHOLING” rīkoja regulāras lekcijas un nodarbības Budisma kultūras un meditāciju centrā.

Reliģiskā organizācija “RĪGAS BAHAI TICĪBAS DRAUDZE” Arhitektu namā rīkoja filmas “Paraugs” pirmizrādes skatīšanos.

Reliģiskās organizācijas “RĪGAS CENTRA KRISTUS DRAUDZE” draudzes loceklis 2021. gadā apmeklēja ieslodzītos/pacientus VSIA Rīgas psihiatrijas un narkoloģijas centra Tiesu psihiatrijas un piespiedu ārstēšanas centrā ar apsardzi un nodeva dāvanas pacientiem Rīgas psihiatrijas un narkoloģijas centrā.

Reliģiskā organizācija “Rīgas Sv. Gregora Apgaismotāja baznīca” reizi mēnesī rīkoja Senaustrumu Apustulisko tradīciju ievērošanas pasākumus.

Reliģiskā organizācija “CĒSU KRISTIEŠU DRAUDZE “PRIEKA VĒSTS”” rīkoja Ziemassvētku pasākumu pilsētas iedzīvotājiem.

Reliģiskā organizācija “LATVIJAS VECTICĪBNIEKU POMORAS BAZNĪCA” visu gadu pēc pieprasījuma apmeklēja Daugavpils pansionātu, Rīgas cietumu, Iļģuciema cietumu, Jēkabpils cietumu un Daugavpils cietumu.

Reliģiskā organizācija "EVAŅĢĒLISKĀS TICĪBAS KRISTIEŠU VASARSVĒTKU DRAUDZE “ATKLĀSME”” vadīja regulārus dievkalpojumus vairākos pansionātos, aprūpes centrā “Tērvete” un ik mēnesi – Gaiļezera slimnīcā.

Reliģiskā organizācija “RĪGAS UN LATVIJAS EBREJU RELIĢISKĀ DRAUDZE “ŠAMIR”” rīkoja divus ebreju tradicionālos pasākumus Rīgas geto un Latvijas Holokausta muzejā.

Reliģiskā organizācija “JEZUPOVAS SVĒTO PĒTERA UN PĀVILA ROMAS KATOĻU DRAUDZE” rīkoja svecīšu vakaru un kapu svētkus.

Reliģiskā organizācija “JAUNATNE AR MISIJU – RĪGA” regulāri visu gadu centrā “Avoti”, kā arī attālināti rīkoja atbalsta pasākumus cilvēkiem, kuri nodarbojas ar prostitūciju.

Reliģiskā organizācija “RĪGAS EVAŅĢĒLISKI KRISTĪGĀ VASARSVĒTKU DRAUDZE “ĢETZEMANE”” visu gadu rīkoja tradicionālos reliģisko svētku pasākumus.

Reliģiskā organizācija “Jūrmalas Ebreju draudze” divas reizes Sinagogā rīkoja ebreju reliģiskos pasākumus.

Reliģiskā organizācija “SNĒPELES AUTONOMĀ EVAŅĢĒLISKI LUTERISKĀ DRAUDZE” vairākās Snēpeles pagasta kapsētās rīkoja kapu svētkus.

Reliģiskā organizācija “CĪRAVAS AUTONOMĀ EVAŅĢĒLISKI LUTERISKĀ DRAUDZE” rīkoja kristības baznīcā, vairākos kapos rīkoja kapu svētkus, kā arī vairākas reizes apmeklēja Pansionātu “Roklaiži”.

**2.7. Reliģisko organizāciju kapelāni**

Saskaņā ar Ministru kabineta 2009. gada 18. augusta noteikumos Nr. 930 "Kārtība, kādā reliģiskās organizācijas iesniedz pārskatu par savu darbību" noteiktajām prasībām, reliģiskajām savienībām (baznīcām) un diecēzēm pārskatos jānorāda to kapelāni. Latvijas Apvienotā Metodistu Baznīca, Latvijas Baptistu draudžu Savienība, Latvijas evaņģēliski luteriskā Baznīca, Latvijas Pareizticīgo Baznīca, Latvijas Vecticībnieku Pomoras Baznīca un Septītās Dienas Adventistu Latvijas draudžu savienība, iesniedzot pārskatu, ziņas par reliģiskās savienības (baznīcas) kapelāniem sniedz saskaņā ar Ministru kabineta 2009. gada 12. maija noteikumiem Nr. 425 "Reliģiskās savienības (baznīcas) garīdznieku saraksta iesniegšanas un aktualizācijas kārtība".

Reliģiskās organizācijas ir norādījušas šādu kapelānu skaitu:

|  |  |  |  |
| --- | --- | --- | --- |
| **Konfesija** | **2019. gadā** | **2020. gadā** | **2021. gadā** |
| Luterāņi | 15 | 15 | 15 |
| Baptisti | 12 | 12 | 11 |
| Vasarsvētki | 4 | 3 | 3 |
| Katoļi | 13 | 9 | 12 |
| Vecticībnieki | 3 | 3 | - |
| Pareizticīgie | 2 | 2 | 1 |
| **Kopā** | **49** | **44** | **42** |

**2.8.Pret reliģisko organizāciju vērstie pasākumi**

Reliģiskās organizācijas savos gada pārskatos, neskaitot Covid-19 saistītas vispārējās prasības par pārvietošanos un pulcēšanos, nemin nevienu ierobežojumu, kurš būtu vērsts pret reliģiskās organizācijas publisko darbību valsts vai pašvaldības teritorijā, kā arī neuzskaita pret reliģisko darbību vērstos ierobežojumus pārskata gadā.[[2]](#footnote-2)

Pielikumā:

1. Reliģisko savienību (baznīcu), diecēžu pārskatu par darbību 2021. gadā apkopojums (Pielikums Nr. 1) uz trīs lapām;
2. Reliģisko organizāciju pārskatu par darbību 2021. gadā apkopojums (Pielikums Nr.2) uz divām lapām.

Nozaru politikas departamenta direktore O. Zeile

*I. Gaidukēviča 67036739*

1. Informējam, ka apkopojot statistikas datus un analizējot pārskatos sniegto informāciju, ziņojumā netiek iekļauta informācija par reliģiskajām organizācijām, kuras nav iesūtījušas pārskatus par savu darbību. [↑](#footnote-ref-1)
2. Latvijas Pareizticīgā Autonomā Baznīca Konstantinopoles Patriarhāta jurisdikcijā savā pārskatā norāda, ka veidlapas punkti par draudzes locekļu un nepilngadīgo locekļu skaitu ir novecojuši un ir pretrunā Latvijas Republikas Satversmes principam par valsts un baznīcas šķirtību, kas ir kritiski vērtējams. [↑](#footnote-ref-2)